José Ignacio Mantecón Navasal

**José Ignacio Mantecón Navasal** (Zaragoza, 26 de setiembre de 1902 - Ciudat de Mexico, 20 de chunio de 1982) estió un archivero, politico y historiador aragonés. Fue nombrau gubernador cheneral d'o territorio republicano d'Aragón en o contexto d'a Guerra Civil Espanyola. Mientres a contienda ocupó atros cargos, como consellero de Chusticia d'o Consello Rechional de Defensa d'Aragón, encara que no exerció, y comisario de cuantas unidaz de l'Exercito Popular d'a Republica.

## Biografía
Fillo d'un important incheniero y empresario, dende muit choven a suya ideolochía politica s'orientó enta un republicanismo d'ezquierdas. Dimpués d'a declaración d'a Segunda Republica Espanyola s'afilió a lo partiu Izquierda Republicana fundau por Manuel Azaña, que se convertiría en president d'a Republica en 1936.

Se licenció en Dreito y en Filosofía y Letras en a Universidat de Zaragoza con premio extraordinario y se doctoró en 1925 en Dreito por a Universidat Central de Madrit. Dimpués d'aprebar as oposicions d'o Cuerpo Facultativo de Archiveros, Bibliotecarios y Arqueologos, fue destinau a Sevilla, a on treballó en o Fichero d'Indias. Entre que a suya estancia en a capital andaluza fue eslechiu president d'o Real Betis, periodo en o que o club puyó por primera vegada en 1932 a la primera división d'o futbol espanyol.

Dimpués de prencipiar a guerra civil, se mantenió fidel a la Republica, encara que a suya familia estió victima d'a represión franquista. Dentro de l'Exercito Popular d'a Republica, estió comisario politico d'un batallón y posteriorment d'a 72<sup>ena</sup> Brigada Mixta. A partir de chinero de 1937 pasó a ocupar lo cargo de consellero de Chusticia adintro d'o Consello Rechional de Defensa d'Aragón, organismo creyau per los anarcosindicalistas y gubernó lo territorio no sublevau d'Aragón dica la suya disolución por lo gubierno republicano, en agosto de 1937. O 10 d'agosto Mantecón fue nombrau gubernador cheneral d'o territorio, posición que ocuparía dica marzo de 1938 cuan se produció a ofensiva franquista d'Aragón. Dimpués d'a cayida d'o frent aragonés desempenyó o cargo de comisario cheneral de l'Exercito de l'Este y, en os zaguers días d'a guerra yera comisario inspector de l'Exercito de Levante en a zona centro sud. En estar redotada a Republica marchó rumbo a l'exilio. Fue evacuau a bordo d'o HMS Galatea, gracias a l'aduya de Lord Farringdon, y dimpués d'una estancia en Londres, viachó ta París, nombrau por Juan Negrín secretario cheneral d'o Servicio d'Evacuación de Refuchiaus Espanyols (SERE). Tenió a lo suyo cargo a organización de cuantas expedicions de refuchiaus enta tierras americanas. A policía francesa y a Gestapo l'aturoron y internoron en o campo de concentración de Vernet d'Ariège.

Una vegada liberau, viachó ta Santo Domingo y dimpués ta Mexico, a a on plegó en chulio de 1940 como país d'exilio en o que s'instalaría definitivament, y en 1948 remató afiliándo-se a o Partido Comunista de España (PCE). Entre o suyo exilio desarrolló una destacada actividat como catedratico universitario y investigador en a Biblioteca Nacional de Mexico. Estió fundador d'a Escuela Nacional de Bibliotecarios y Archivistas. Entre istos anyos se converte en un especialista en bibliografía y paleografía y publicó mas de 200 obras, entre libros y asayos.

## Referencias

## Vinclos externos

*  Mantecón Navasal, José Ignacio en a *[[Gran Enciclopedia Aragonesa]]*.